《上元日驾幸太乙宫烧香》
宋代·孙固

金舆晨动暖风微，比屋欢呼望帝晖。
天喜宴开祈福地，云深香满侍臣衣。
九韶凤舞当双阙，万烛龙趋护六飞。
为与吾民同乐事，月寒犹未下端闱。

作者简介：（1016—1090）郑州管城人，字和父。第进士。调磁州司户参军。神宗立，擢知通进银台司。历知澶州、审刑院、判少府监等，反对经略西夏，又言王安石不可为相，与安石议事多不合，极论青苗法不便。元丰初，同知枢密院事。哲宗时知河南府。元祐间拜门下侍郎，知枢密院事。官至右光禄大夫。卒谥温靖。